*Michal Ježík, Veľké Rovné*

*\*\*\**

*Za trochu stebla*

Vychrtla dobrota

Špinu zmýva

zablatená cestička

Babička

a okná dokorán

Ešte vonia dážď

Za steblo trávy

raz pobežíme za mesiac

Kolenačky napásť

Pokloniť

\*\*\*

*Perie*

Chvíľu podržať dych

Kúsok nehy

Sekera tne

A do zeme des preborí

Červená rastie

Tráva u deda

Nasnežilo perie

Už na peci kloktá para

\*\*\*

*Trochu to vždy zabolí*

Ako sneží keď sú mŕtve psy

aké je celkom ino

zhrbený v tieni

pod slivkou zabudnú ťa

ako kôrku chleba pod dreveným stolíkom

dnes je z teba menej krvi

tak sneží keď sú mŕtve psy

prastaré drevo praská

a nepočuť.

A trochu to vždy zabolí.

\*\*\*

*Rub*

Otĺcť rieky skalami

a zem zdupaná snehom

vietor lomí krídlo

na nebohej jabloni

počuť trúby lesom štekať

a predsa ešte nažive.

\*\*\*

*Poludnica*

Sypko polí v predjeseni

odmávané vlaky

olovenej nehy

a dnes som zazrel

Poludnicu

padať kolmo do lona

päťprstou kyticou

mávať na syna

synom navštívený

už len záves

ten záves za sebou zatiahnuť

späť načiahnuť si do smútku

v úzkosti skriviť dlane.

\*\*\*

*Báseň pre seba*

Aké neskromné šťastie

cítiť prsty meniť v kosti

v pokrčenej tráve

spievať cvrčky

a na lístí hlava padá v nebo.

*\*\*\**

*Stáčanie medu*

Letná

vonia včelým úľom

a hodiny nik nenatiahol

čas sa skrýva vzácnym hosťom

vo vreckách

všetko ticho sveta dýcha

pokým starý otec nedá slovo

a občas dá aj tebe

pootočiť za kľuku

a žena

tá milá stará žena

odrezkami nadojí

ťa s bratom

ako krava mŕtvym senom

svoje živé teliatko

oči sa tu blyštia hnevom

nocou až

kvitne v lúkach bozk.